በኢትዮጵያ በቀጣይ ሶስት ወራት ለምግብና ለጤና የ1.6 ቢሊዮን ዶላር ያስፈልጋልለጤና ወጪ ብቻ በትንሹ እስከ 19 ቢሊዮን ብር ሊደርስ ይችላል
 አዲስ አበባ፡- የኮሮና ቫይረስ እያስከተለ ባለው ቀውስ ምክንያት በቀጣይ ሶስት ወራት ለምግብና ለጤና አንድ ነጥብ ስድስት ቢሊዮን ዶላር እንደሚስፈልግ ገንዘብ ሚኒስቴር አስታወቀ። የጤና እቃዎችን መግዛትና የለይቶ ማቆያ ስፍራዎችን ማዘጋጀት ብቻ በትንሹ 19 ቢሊዮን ብር እንደሚያስፈልግ ተጠቁሟል። የገንዘብ ሚኒስቴር ሚኒስትር ዴኤታ ዶክተር እዮብ ተካልኝ ከአዲስ ዘመን ጋዜጣ ጋር ባደረጉት ቃለ ምልልስ እንደገለጹት የኮሮና ቫይረስ እያስከተለ ያለውን ሀገራዊቀውስ ተከትሎ በሚቀጥሉት ሶስት ወራት ለምግብና ለጤና አንድ ነጥብ ስድስት ቢሊዮን ዶላር ያስፈልጋል። በመሆኑም ዓለም አቀፍ የገንዘብ ድርጅትና ዓለም ባንክ በዚህ የችግር ወቅት ለሀገሮች የብድርና የእርዳታ እጃቸውን እየዘረጉ ይገኛሉ።  በዚህም መሰረት ዓለም ባንክ ለጤና ወጪ የሚውል ከ80 ሚሊዮን ዶላር በላይ ድጋፍ ማድረጉን እና ዓለም አቀፉ የገንዘብ ድርጅትም ከተከሰተው ችግር አንጻርድጋፍ የማድረግ ፍላጎት እንዳሳየ ዶክተር እዮብ ተናግረዋል። የሁለትዮሽ ግንኙነትን በማጠናከር፤ ከተለያዩ ሀገራትና ፋውንዴሽኖችም ድጋፍ እየተደረገ መሆኑን ተናግረዋል።  በአጠቃላይ በዚህን ጊዜ እንደ ኢትዮጵያ ያሉታዳጊ ሀገራት ካልተደገፉ ከዚህ ከፍተኛ የኢኮኖሚ ጉዳት መውጣት አይችሉም ያሉት ሚኒስትር ዴኤታው ብድራቸውን መክፈል የማይችሉ ሀገራት ብድራቸው እንዲሸጋሸግላቸው ዓለም ባንክ እና ዓለም አቀፉ የገንዘብ ድርጅት ጥሪ ማስተላለፋችን ተገቢ ነው ብለዋል።  አበዳሪ ሀገራት ለዚህ ጥሪ ምላሽ እንደሚሰጡ ተስፋ አድርገዋል። የቫይረሱ ስርጭት እየተስፋፋ ከሄደ በተለይ የታዳጊሀገራት ኢኮኖሚ ስለሚጎዳ አበዳሪ ሀገራት አስፈላጊውን ድጋፍ በማድረግ ችግሩን ይጋራሉ ተብሎ ይገመታል ብለዋል። የጤና እቃዎችን መግዛትና የለይቶ ማቆያ ስፍራዎችን ማዘጋጀት እንኳ ከፍተኛ ወጪን ይጠይቃል ያሉት ዶክተር እዮብ ለዚህም ብቻ በትንሹ 19 ቢሊዮን ብር እንደሚያስፈልግ አመልክተዋል። እስከ አሁንም ህብረተሰቡ እያደረገ ያለው እገዛ ለመንግስት ትልቅ አቅም እንደፈጠረለት የተናገሩት ሚኒስትር ዴኤታው የህዝቡም ምላሽ የሚያኮራ እንደሆነ አመላክተዋል። ከችግሩ ስፋትና ጥልቀት አንጻር ድጋፉ አሁንም ተጠናክሮ መቀጠል እንዳለበትም አሳስበዋል። ችግሩ ለመንግስትና ለተወሰኑ ሰዎች የሚተው ባለመሆኑ የሁሉንም ተሳትፎና ርብርብ የሚጠይቅ ነው ብለዋል።አዲስ ዘመን ሚያዝያ 1/2012
ኢያሱ መሰለ